Sweet Poison

**"Sweet Poison"** (japanski: 甘い毒 *Amai Doku*) je četrnaesta epizoda prve sezone animea *[[Psycho-Pass]]*. Premijerno je emitirana 24. siječnja 2013. godine u sklopu Fujijevog animacijskog bloka noitaminA, u 00:00 sati. Režiju epizode potpisuje Naoyoshi Shiotani, dok je direktor animacije bio Shun'ichi Yoshizawa. Zajednički scenaristi su, kao i za ranije epizode, bili Makoto Fukami i Gen Urobuchi.

Četrnaesta epizoda je ponovo bila centrirana na Makishimino zločinačko djelovanje, odnosno na njegov novi plan za testiranje Sibyla i društva pod Sibylom. Konkretan slučaj prati pojavljivanje ljudi s misterioznim maskama koje im omogućavaju da prevare ulične skenere i tako izgledaju kao da imaju normalan Crime Coefficient dok beskrupulozno čine brutalne zločine.

## Sinopsis

U dodatnoj sceni na početku animea, Shōgo Makishima i njegov suradnik Choe Go-sung igraju šah. Tokom igre, Choe komentira kako se čudi Makishiminom novom odabiru, izražavajći svoju skepsu oko novog kandidata. Makishima komentira kako je pijun kojeg se može kontrolirati čistim preusmjeravanjem njegovih želja uvijek prikladan, pitajući se pritom što su točno ljudske želje. Makishima ističe kako najproblematičnijom smatra želju za pozornošću, koja dovodi do različitih problema. Choe komentira kako Makishima nema tu želju ni u tragovima, što Makishima potvrđuje, navodeći kako je to, vrlo lako, mogući razlog njegova stalno niskog Crime Coefficienta. Makishima tada preusmjerava priču na Russella, tvrdeći kako suprotnost dosadi nije užitak, već uzbuđenje. I dok zaključuje kako je Sibyl knjiška definicija dosade, Choe dobiva poruku kako je plan započeo i odlazi.

Negdje u gradu, muškarac u crvenom kaputu i sa sumnjivom mehaničkom kacigom ulazi u apoteku. Hologramske službenice ga uredno pozdravljaju, a ljudi u čekaonici ne reagiraju na njega. Uz izmjereni Crime Coefficient od 23.9, muškarac ulazi u prostoriju s apotekarima te od muškog apotekara traži određeni lijek. Ovaj mu govori kako mu ga ne može dati jer je izdavanje psihotropnih supstanci pod strogom kontrolom, međutim ovaj ga prekida i vadi nožice, koje zabije apotekatu u usta, a onda mu glavom udaru o stol, zabivši tako nožice još dublje. I dok apotekarov leš pada na pod, njegova kolegica na kameri pokušava pozvati pomoć, međutim nitko ne reagira - muškaracu s kacigom je izmjeren normalan Crime Coefficient. On tada prilazi apotekarki te i od nje traži lijek, nakon čega vadi kemijsku olovku i zabije ju joj u bedro te ju krene ubiti. Nešto kasnije, Division 1 dolazi na mjesto zločina, koje je ograđeno od pristupa javnosti. Dok čekaju Enforcere, Akane pokazuje nesigurnost u kontaktu s Dominatorom, demonstrirajući tako posljedice njezina susreta s Makishimom. Dok tako stoji, s leđa joj prolazi Kōgami i lupi ju kako bi se sabrala. Govori joj kako zna što joj prolazi kroz glavu, međutim kako joj je najbolje skoncentrirati se na slučaj pred njima, što Akane spremno potvrđuje.

Na mjestu zločina, brojni minijaturni dronovi pregledavaju prostor i traže dokaze. Masaoka objašnjava kako je zločin sam po sebi vrlo jednostavan - ubojica je mirno ušao u prostoriju, pobio apotekare, pokupio supstance koje su mu trebale i jednako mirno napustio mjesto zločina. Yayoi dodaje kako su sigurnosne kamere snimile incident pa svi krenu pogledati. Kagari uočava kacigu i čudi se kako nikome nešto tako očito nije bilo sumnjivo, međutim Yayoi mu govori kako sumnjiv izgled sam po sebi nije dovoljan za aktiviranje alarma, dodajući da je ubojica od samog početka pokazivao nizak Crime Coefficient i bistar Hue. Kagari to uspoređuje s Makishimom, međutim Ginoza zaključi kako je kaciga ključ, dodajući kako je i Makishima možda koristio takav uređaj. Nakon kratke tišine, Masaoka upita je li kaciga dovoljna da se prevare skeneri, na što mu Yayoi odgovara da bi joj situacija bila jasna da kaciga blokira skenere, međutim tada bi se alarmi upalili jer bi reagirali na osobu čiji se Crime Coefficient ne može izmjeriti. Kōgami objašnjava kako problem leži u činjenici da su skeneri ubojicu prepoznali kao građanina dobrih namjera, a Kagari se pita nije li moguće da je netko prevario sustav. Yayoi to odbacuje, tvrdeći da je to kratkoročno nemoguće i da bi ubojica zasigurno ostavio nekakav trag. Ginoza tada navodi da je cijeli sustav baziran na povjerenju građana u Sibly, odnosno skenere koji determiniraju je li netko kriminalac ili nije. Čak i kada se zločin doista desi, sustav i dronovi nisu opremljeni za reakciju ako Sibyl tu situaciju ne identificira opasnom. S obzirom da društvo ovisi o skenerima, bilo kakvi sudovi također ovise o istima. Nakon njegova monologa, Akane tužno i zabrinuto prokomentira kako ovo društvo nema više metoda za boriti se s ovakvim zločinima. 

Tokom večeri istoga dana, u Setagayji, muškarac s kacigom prati ženu u crvenom kaputu nasred ulice. Dok ona priča na mobitel, on potrči i stane ispred nje, međutim ona ga zaobiđe i nastavi put. Nakon par koraka, on ju zgrabi za ruku i silovito okrene. Zbunjena i preplašena, pita ga što hoće od nje, a on iz džepa izvadi čekić i silovito ju udari po licu. Kada se sruši, on sjedne na nju i nastavlja je mlatiti čekićem po licu. Iako je svjedoka bilo jako puno, nitko nije reagirao, a oko ubojice se ubrzo formirala skupina svjedoka, neki od kojih su sve snimali. Među njima je bio i Choe. U jednom trenutku, nakon što je ubojica ženi počupao kaput, pojavio se policijski dron koji je primijetio kako žena pati od prevelikog stresa te joj je savjetovao obavezno liječenje. Dok je dron to govorio, ubojica se nastavio iživljavati nad njom bez da je alarmirao skenere. Nakon određenog perioda joj je pokidao i majicu te ju je, u donjem rublju, nastavio mlatiti. Dok je on ubijao svoju žrtvu, Division 1 se vraćao u toranj PSB-a. Ginoza je Akane govorio kako su u starim vremenima ljudi zaključavali svoje domove jer je sumnja u drugog bila osnova društvenog poretka, međutim kako je Sibyl taj sustav potpuno promijenio. Sumnja i individualna premišljana prepuštena su Sibylu, koji je spremno odgovarao na sva pitanja i etiketirao građane. Na taj je način prethodna sumnja pretvorena u povjerenje u Sibyl, sustav u kojeg građani apsolutno vjeruju; ako Sibly određenu osobu nije procijenio opasnom, onda ona to zasigurno i nije jer bi ju Sibyl zasigurno morao adekvatno procijeniti. Tokom razgovora, Akane ga je pitala je li tu priču čuo od Masaoke, na što je Ginoza odgovorio da je tu priču doista posudio od "tog starca". Ginoza zaključuje da bi, u slučaju da netko otkrije način kako prevariti skenere, izbila opća panika, a Akane dodaje da bi isto bilo u slučaju da sustav javno objavi postojanje ljudi poput Makishime. Neugodnu tišinu prekida poziv od Shion, koja ih obavještava o dvije stvari - prva je povećanje *Area Stress Levela* u Setagayji, a druga je video šokantni video snimak koji se pojavio na internetu. Shion im upali snimku, a šokirani Akane i Ginoza svjedoče sceni ubojstva koju je izveo isti počinitelj. Iživljavanje gledaju i Enforceri u svom vozilu; Kōgami komentira kako je sve počelo, na što ga Masaoka upita što misli pod time. Kōgami objašnjava kako je uvjeren da Makishima stoji iza ovoga te se pita što je uopće zločin u njihovom svijetu, smatrajući kako ovaj incident nije obični zločin već čin koji ima za cilj urušiti same temelje njihova društva. Istovremeno, tri ulična kriminalca gledaju snimku te oduševljeno komentiraju kako nisu vjerovali da će Makishima i Choe doista izvesti javnu demonstraciju. Nakon toga i sami navlače kacige, ulaze u vozila i odlaze, svi skupa, na zajednički zadatak.

U međuvremenu, Makishima je u svom domu i čita knjigu kada dobije obavijest sa snimkom ubojstva. Zadovoljno komentira kako se *Area Stress Level* povećao tako brzo u tako kratkom periodu te poziva svog suradnika. Govori mu kako je sve uredu i kako neće biti potrebe za izmjenom plana. Tvrdi kako se dosad nije desilo ništa ozbiljno te da je nedavni incident samo ubojstvo čovjeka od strane drugog čovjeka; ozbiljne stvari tek slijede. Tada sugovorniku govori da je on jedini kojemu je rekao cijeli plan te kako računa na njega.

Natrag u Setagayji, Division 1 je došao na mjesto zločina i ogradio ga. Yayoi identificira žrtvu kao Hiroko Fujii, dok Masaoka komentira kako mu je nevjerojatno da se nešto takvo dogodilo nasred ulice pune ljudi. Akane upita misle li ostali da se radi o istom počinitelju, na što Ginoza odgovara potvrdno, mada se i dalje čudi kako nitko od prolaznika nije reagirao, pejorativno ih nazivajući strašilima. Akane govori kako su iskazi svjedoka velikim dijelom identični te kako ih se ne može nužno osuditi zbog njihova ponašanja; naime, oni takav scenarij nisu mogli ni zamisliti, to da se pred njihovim očima dogodi ubojstvo, pa je potpuno shvatljivo da nisu znali kako reagirati. Oni su do ovog incidenta živjeli u uvjerenju da takvo nešto nije uopće moguće. Kagari komentira kako nitko od svjedoka nije prijavio incident te kako je uzbuna stigla zbog povećanog *Area Stress Levela*, na što Kōgami dodaje kako ljudi nisu jedini koji su previdjeli ovaj incident, referirajući na ulične skenere i dronove. Masaoka komentira kako je ironično da se zločin dogodoio točno ispred uličnog skenera, dodajući kako su uživo mogli promatrati promjenu ubojičina Huea. Yayoi tada prezentira podatke te se ispostavi kako je ubojica ponovo uspio održati normalan Hue. Kagari ponovo pita postoji li mogućnost da su brojke lažirane, međutim Yayoi mu ponovo daje negativan odgovor, tvrdeći da je to moguće samo ako je ubojica sa sobom nosio superračunalo ili nešto slično. Kōgami odbacuje tu mogućnost i uočava čudan detalj, odnosno ističe činjenicu kako promjena u Hueu izgleda kao reakcija promatrača, a ne stvarna promjena počiniteljeva Huea. Kao dokaz navodi neobičnu činjenicu da je jedina promjena *Area Stress Levela* konicidirala s vremenom i iznosom promjene počiniteljeva Huea, sugerirajući kako je počinitelj na određeni način kopirao Hue svoje okoline.

Makishima je u međuvremenu nastavio svoj razgovor s Choeom, pitajući se koliko će PSB-u trebati da otkriju njihov trik. Choe tada objašnjava kako je trik zapravo vrlo jednostavan, ali istovremeno i ograničen. Dalje objašnjava da je doseg kacige nekakvih 30 metara, međutim kako je potpuno nebitno što osoba razmišlja u svojoj glavi ako se unutar tog dosega nalazi barem jedna osoba s bistrim Hueom, potvrđujući tako Kōgamijev zaključak. Kaciga je zapravo kopirala najniži Hue u krugu od 30 metara od njezina nositelja. Dok je Choe sve to objašnjavao, trojica kriminalaca s kacigama su svojim vozilima napali i opljačkali vozilo osiguranja kojim su upravljali dronovi, a koje je prevozilo velike svota novca. Choe je zaključio kako će članovi PSB-a vrlo vjerojatno uočiti kako je u okolici ubojstva postojala osoba s istim Crime Coefficientom i njegovim promjenama.

Shion je ubrzo informirala članove PSB-a o incidentu na cesti, a Kōgami je spremno zaključio kako su i ti počinitelji nosili kacige, što je Shion potvrdila, dodajući kako se radi o nepovezanom incidentu. Ginoza odluči razdvojiti tim, vodeći Kagari i Yayoi sa sobom dok Akane, Kōgami i Masaoka istražuju ubojstva. Kagari zabrinuto komentira da su, s obzirom da se radi o oružanoj pljački, a Dominatori ne djeluju na počinitelje s kacigama, praktički nenaoružani, međutim Ginoza ga ekspresno prekine i naređuje da krenu na mjesto zločina. Nakon što odu, Akane se pita zašto bi počinitelj uopće činio ovakve stvari, što Kōgamija potakne na zaključak da je ubojica bio na određeni način povezan sa žrtvom; ovakva razina nasilja posljedica je poznanstva, a ono što izgleda kao nasumični napad zapravo to nije. Odmah poziva Shion, koja mu govori da ima posla, međutim nakon laskanja mu pristane pomoći te mu pronađe podatke o žrtvinim poznanicima, odnosno o onima koji dugo vremena nisu napuštali svoj stan jer bi ih ulični skeneri odmah etiketirali kao osobe kojima je potrebna terapija. Shion pronalazi jednog radnog kolegu, Jyunmeija Itōa, koji je dva tjedna na bolovanju. Pregledom osnovnih podataka, Kōgami uoči da mu je adresa u blizini.

Akane, Kōgami i Masaoka brzo odlaze do osumnjičenikova stana, gdje pronalaze mrak i nered, ali ne i njega. Jedino iz jedne zatvorene prostorije dopire crvenkasta svjetlost. Kōgami otvara prostoriju i pronalazi svojevrsni hram posvećen destrukciji Hiroko Fujii, njihove žrtve. Soba je prepuna njezinih izrezanih fotografija, a sadrži i dvije lutke na čijim je glavama njezina slika. Lutke su bile izložene paleži i brojnim ubodima predmetima poput škara ili kemijskih olovaka. Kōgami prokomentira kako je potpuno razumljivo da Itō nije mogao napustiti stan s ovakvim stanjem svijesti, a Akane odluči razgledati ostatak stana. Najednom iza zavjese iskoči Itō i obri Akane prilikom pokušaja bijega, međutim spotakne se o stolicu i padne. Kōgami to iskoristi kako bi uperio svoj Dominator u njega, no ovaj mu pokazuje Akaneine podatke. Iskoristivši Kōgamijevu zbunjenost, Itō bježi, a za njim krene Masaoka. Akane govori kako i oni moraju krenuti za njim, međutim Kōgami ju zaustavi i izmjeri njezin Crime Coefficient. Ustanovi kako su vrijednosti koje je izmjerio kod Akane i kod Itōa identične; prokomentira kako je shvatio kako je Itō uspio prevariti skenere te krene za Masaokom. 

Dok love Itōa, Kōgami poziva Shion i pita ju ima li u blizini kakvo napušteno područje. Kada se ona začudi njegovim pitanjem, Kōgami joj objašnjava kako kaciga kopira Crime Coefficient osobe koja se nalazi u njenoj blizini, odnosno da ona sama vrši sken okoline i preuzima nečiji Crime Coefficient. Shion tada shvati kako Kōgami namjerava izolirati Itōa, nakon čega će kaciga postati staro željezo. Shion pronalazi automatizirano skladište u kojem nema ljudskih radnika te šalje podatke Kōgamiju, koji joj govori da će ga usmjeriti prema tamo, ali da ona pošalje obližnje dronove da mu blokiraju ostale puteve. Kōgami obavijesti Masaoku o planu te zamoli Akane da se ne približava Itōu jer će imati probleme kao i ranije. Nakon nekoliko blokiranih puteva, Itō konačno dolazi do skladišta, čime je plan uspio. Kōgami i Masaoka ga uspijevaju uhvatiti u zatvorenoj prostoriji, gdje mu Kōgami izmjeri Crime Coefficient od 282.6, izmjerivši tako, zapravo, svoj vlastiti. Itō, svjestan da ne može pobjeći, krene prema Enforcerima, međutim oni ga ekspresno paraliziraju i skinu mu kacigu. Masaoka prokomentira Kōgamijevu visoku brojku, na što ovaj odgovara da je pomislio na ubijanje Itōa. Masaoka ga tada upita kako se osjeća zbog činjenice da je netko s njegovim Crime Coefficientom upucan, a Kōgami odgovara da mu je drago što ga Dominator nije potpuno eliminirao. Masaoka se nasmije, a na lokaciju dolazi i zadihana Akane. Slučaj je završen.

Negdje u opskurnom dijelu grada, u podzemnoj garaži, Makishima se nalazi s trojicom kriminalaca koji su izveli oružanu pljačku s njegovim kacigama. Makishima komentira kako su se uspješno riješili PSB-a, na što jedan od njih dodaje kako je to bio mačji kašalj u situaciji kada PSB ne može koristiti Dominatore. Tada, međutim, njih trojca pripreme oružje i komentiraju kako je Makishima ozbiljno lud kada je pred njih došao sam i bez oružja, a s tako vrijednom robom. Makishima komentira kako se radi o predmetima koji su za cilj imali probuditi osvijestiti ljude i natjerati ih da prestanu živjeti kao stoka. Kada vidi da ga kriminalci ne razumiju, dodaje kako je Sibyl odveo ljude na pogrešan put, onaj na kojemu više nisu u stanju kvalitetno procijeniti opasnost oko sebe, dodajući kako su po tom kriteriju i njih trojica jednake ovce kao i ostali. Shvativši da ih je uvrijedio, krenu ga ubiti, međutim Makishima ih spretno svlada i obori na pod. Dok su dvojica s noževima bez svijesti, Makishima uzima bejzbolsku palicu trećega te mu je stavlja u usta. Dok komentira kako je situacija žalosna, zabije mu palicu dublje u usta te ga tako ubije. Prije odlaska, baci oko na cijelu hrpu kaciga koje se nalaze u jednom od automobila.

## Glasovi

### Glavne uloge
*Kana Hanazawa kao Akane Tsunemori, mlada inspektorica pri PSB-u
*Kenji Nojima kao Nobuchika Ginoza, inspektor pri PSB-u
*Tomokazu Seki kao Shinya Kōgami, jedan od Enforcera pri PSB-u
*Kinryū Arimoto kao Tomomi Masaoka, najstariji među Enforcerima
*Akira Ishida kao Shūsei Kagari, jedan od Enforcera pri PSB-u
*Kinryū Arimoto kao Tomomi Masaoka, najstariji među Enforcerima
*Takahiro Sakurai kao Shōgo Makishima, glavni antagonist
*Miyuki Sawashiro kao Shion Karanomori, analitičarka pri PSB-u
*Yasunori Masutani kao Choe Gu-sung, Makishimin suradnik
*Noriko Hidaka kao glas Dominatora

### Gostujuće uloge

*Yuichi Ishigami kao Jyunmei Itō, maskirani kriminalac
*Hiro Nakajima kao Hiroko Fujii, žena koju ubije Itō

### Ostale uloge
*Natsumi Takamori kao Komissa-chan, maskota CID-a
*Hidemitsu Shimizu kao jedan od razbojnika
*Takeaki Masuyama kao jedan od razbojnika
*Naoki Koshida kao jedan od razbojnika

## Podaci o Psycho-Passu

Koncept Psycho-Passa je izrazito važan za cjelokupno razumijevanje animea i njegove radnje. Sukladno tomu, likovima se kroz epizode redovito mjeri razina Psycho-Passa, a te se brojke prikazuju ne Dominatoru kao i na službenim evidencijama koje dostavlja Sibyl. Kroz četrnaestu epizodu, prezentirane su sljedeće brojke:

*Jyunmei Itō:  23.9 (brojka koju pokazuje skener u ljekarni) →  39.2 (brojka koju pokazuje ulični skener; jedan od svjedoka napada) →  58.7 (brojka koju pokazuje ulični skener; jedan od svjedoka napada) →  32.5 (brojka koju pokazuje Kōgamijev Dominator; Akane Tsunemori) →  282.6 (brojka koju pokazuje Kōgamijev Dominator; Shinya Kōgami)
*Hiroko Fujii:  36 (brojka koju pokazuje Sibylova baza)
*Akane Tsunemori:  32.5 (brojka koju pokazuje Kōgamijev Dominator)

*Lokacija ubojstva Hiroko Fujii:  89.3 (brojka koju pokazuje ulični skener)

## Reference na popularnu kulturu

*[[Psycho-Pass]]* je kao anime u cjelini imao karakteristiku da često vrši reference na zapadnu filozofiju i pop-kulturu. Taj je običaj započeo s trećom epizodom te se nastavlja u daljnjima. U četrnaestoj je epizodi izvršena su dvije reference, s tim da je jedna bila prisutna samo u proširenom izdanju, odnosno dodatnoj sceni s početka epizode u kojoj Shōgo Makishima i Choe Gu-sung igraju šah. Tokom rasprave koju vode, Makishima upita Choea je li čitao esej "The Conquest of Happiness", kojega je 1930. godine u Londonu objavio Bertrand Russell. Choe negativno odgovara, a Makishima objašnjava kako suprotnost od dosade nije zadovoljstvo, već uzbuđenje. Sukladno tomu, ljudi su skloni tražiti bilo kakvo uzbuđenje, čak i bol. Tada upita Choea razumije li što mu pokušava reći te zaključi kako je Sibyl knjiška definicija dosade.

Tokom iste te rasprave vidljiva je i druga referenca, iako je ona ponovljena i kasnije tokom epizode. Naime, a što je njegova česta navika, Makishima uz sebe ima knjigu koju čita, a koja je vidljiva tokom partije šaha i tokom nekoliko kasnijih scena. Knjiga u pitanju je *[[Arakajime uragirareta kakumei]]* autora Yasumija Iwakamija, a koja je 1996. godine nagrađena Kodanshinom nagradom za nefikciju. Knjiga govori o porastu etničkih sukoba u Rusiji nakon raspada Sovjetskog Saveza, a posredno se može dovesti u vezu s konfliktima unutar društva pod Sibylom.

## Muzika

Četrnaesta epizoda je kao uvodnu pjesmu koristila "Out of Control" benda Nothing's Carved in Stone. Glazbu i tekst uvodne pjesme zajednički potpisuju članovi samog benda. Odjavna pjesma bila je "All Alone with You" u izvedbi dua EGOIST. Glazbu, tekst i aranžman za pjesmu potpisuje ryo, instrumentalist benda. Iako je EGOIST napisao obje odjavne pjesme, one su po svom stilu prilično različite.

Ostalu glazbu potpisuje kompozitor Yūgo Kanno, koji je potpisao glazbu za cjelokupni anime.

## Kritike

Gledajući komparativno, četrnaesta epizoda je kritički ušla u sam vrh među epizodama prve sezone, nadmašivši sve svoje prethodnice izuzev jedanaeste epizode. Na portalu IMDb, epizoda je dobila visoku prosječnu ocjenu 8.7/10, što je bilo dovoljno za treće mjesto među epizodama obaju sezona, iza već spomenute jedanaeste i dvadeset i prve epizode. Što se portala MyAnimeList.net, gdje članovi foruma ocjenjuju epizode, četrnaesta je epizoda dobila visoku prosječnu ocjenu 4.7/5 temeljem 539 glasova, čime je tada podijelila drugo mjesto na popisu najbolje ocijenjenih epizoda na tom portalu.

Thomas Zoth s portala The Fandom Post.com je također bio zadovoljan ovom epizodom, smjestivši je svojom ocjenom "A" u sam vrh svog popisa. Istaknuo je kako je činjenica da Sibyl ne funkcionira kako je prezentiran bila evidentna još od prve sezone te kako su sretni ljudi koji se stalno spominju zasad fikcija, odnosno njihovo postojanje tek treba potvrditi. Naglasio je i kako je interesantno da vrijednost tog sustava ne testira junakinja poput Akane, već "sociopatsko čudovište" kao što je Makishima. Pohvalio je napredak koji je učinjen s Akane te je istaknuo kako se Urobuchiju vjerojatno sviđa rasprava koju je serija potakla, očekujući još groznijih zločina u narednim epizodama.

## Reference

## Vanjske veze
*